कोटा. कोटा शहर का तापमान मार्च की शुरुआत में ही औसत तापमान से 4 डिग्री अधिक बना हुआ है। अधिकतम तापमान में एक डिग्री की गिरावट होने के बाद भी धूप में तेजी रही। सर्दी अब पूरी तरीके से नदारद हो चुकी है। इस समय शहर का तापमान 29 डिग्री के करीब रहता है, जबकि वर्तमान में तापमान 33 डिग्री के करीब चल रहा है।
उधर, जयपुर मौसम विभाग के वैज्ञानिक संजीव बत्रा ने बताया कि आने वाले दिनों में नार्थ ईस्ट राजस्थान में बरसात हो सकती है। इससे कोटा के तापमान में एक दो डिग्री तक की गिरावट हो सकती है। हालांकि कोटा में बरसात के आसार नहीं हैं। न्यूनतम तापमान भी बढ़ रहा है। रात में सर्दी का अहसास नहीं हो रहा। फरवरी के आखिरी सप्ताह से मौसम में बदलाव देखने को मिला था।
शहर का अधिकतम तापमान 33.9 से एक डिग्री कम होकर 32.9 डिग्री पर गया। न्यूनतम तापमान 16.2 डिग्री से बढ़कर 19.8 डिग्री पर पहुंच गया है। सुबह की आर्द्रता 35 और शाम की 22 प्रतिशत दर्ज की गई। सर्दी के अलविदा कहने के बाद से आर्द्रता लगातार कम होती जा रही है।
अभी नहीं लगा सकते बरसात का पूर्वानुमान
मौसमवैज्ञानिक संजीव बत्रा ने बताया कि मार्च की गर्मी को देखते हुए बरसात का प्रीडिक्शन नहीं लगाया जा सकता है। अभी तापमान में गिरावट आने का भी पूर्वानुमान है। भारतीय मौसम विज्ञान विभाग की ओर से जारी सूचना के अनुसार इस साल मौसम 1 से 1.5 डिग्री गर्म ही रहेगा। साल 1901 से लेकर अब तक का सबसे गर्म वर्ष साल 2016 रहा है।
hin_Deva hin_Deva hin_Deva hin_Deva hin_Deva